khistorydata/jeongjo-sjw-relations huggingface dataset:
정조 18년 · 목
予謂榮輔曰向來承旨李益運之奉使嶺南也多有古蹟持來者欲弁卷以還之而其中孝陵御札卽先正李彥迪溪亭所藏而予於先正續大學或問已下御製題卷之文今不必更有文字御札奉來之本使前嶺伯鄭大容出給先正後孫之爲溪堂主人者勿使有紛爭之弊以此筵說俾其諸家知之也贈判書金玏家大學衍義卽萬曆壬寅皇朝宣賜而先朝取覽而賜御詩御製及常本衍義又在於先朝丙寅予之取覽又在於今年甲寅而予則以爲衍義源本卽大學一書也特賜新印大學我朝鑄字成於世宗朝甲寅而予以甲寅字本重鑄今年印三經四書今此所頒之大學卽是也然則四寅之相符豈不希貴乎序文才已製下使領府文衡書進矣忠定公權橃家近思錄亦有序文製下予在春邸聞先正李滉有手證心經袖珍本從先正後孫之爲官僚者求見之今又見忠定近思錄特賜心經一部於忠定家俾與近思錄同藏蓋兩書相爲表裏兩賢事跡亦相似故也序文使領府及爾書進矣柳文忠家天將書畵帖亦有題卷之文使領府書進又使領府製跋文各作一帖矣果已依此擧行乎榮輔曰序文書進及作帖等役才已告完方自內閣請出奎章之寶安寶後出給伏計矣予曰筵退後安寶今日內出送領府事家權金兩家子孫必有因科上來者給鋪馬使之齎往如已下去原册姑留領府家待其上來付送禹倬紅牌陶國興書帖亦已御覽傳于領府事使之還送而柳文忠家所下者招致抄啓文臣柳台佐付送也榮輔曰臣曾於國朝寶鑑中伏見先朝取覽金玏家大學衍義事今番此擧前後一揆事光簡册不勝欽頌予曰今番取覽嶺南諸古蹟宣賜御製御詩大學心經等事始末詳載於日省錄及起居注好矣贈判書金玏家先朝宣賜大學衍義首卷有御製特旨今番新頒大學又有御製序文領府事蔡濟恭大提學洪良浩各書一本濟恭所書本弁于先朝宣賜衍義本良浩所書本弁于今番宣賜大學而上方書先朝御詩下方書今番御製序文皆安奎章之寶○忠定公權橃袖珍近思錄序文御製以下領府事蔡濟恭書一本弁于今番宣賜心經本檢校直閣徐榮輔書二本弁于袖珍本近思錄及先朝宣賜近思錄本皆安奎章之寶○文忠公柳成龍家所藏天將書畵帖御製題卷之文使濟恭書進另作一帖安奎章之寶濟恭所製跋文亦爲另作一帖
정조 18년 · 목
批以熱則差降睡亦且穩議藥後入侍
정조 18년 · 강
遣承旨詣社稷奉審摘奸
정조 18년 · 목
敎曰由單封還姑稽敦迫近聞卿以頭面癤腫委苦爲便安意將治也日來所愼益勝先遣史官諭予此意容侯少間更當勉出傅諭于領議政受其附奏以來又敎曰美痾比益勝常暑節例症可期不日勿藥特以積瘁餘撼頓爲卿不能弛慮遣史官問卿起居兼傅續當敦勉之意須以加減節附奏於史官之回事傅諭于左議政○假注書徐俊輔書啓臣馳往傅諭于領議政洪樂性處則以爲伏奉長單封還之命情踪逾阨不敢復事煩瀆恭侯處分乃於靜攝之中特軫狗馬之疾恩旨鄭重驚惶感泣罔知攸措臣目下情勢不敢一日蹲冒非特臣自靖之義朝廷禮使之道宜賜斥退況臣元氣積敗於酷炎宿病頓添於乍涼兼以癤腫遍生膿潰相續以情以病俱無轉動之望伏念聖心上格甘霈普洽皇天垂眷玉候康勝朝野歡慶跛躄鼓舞而職忝藥院不得一番趋簉於起居之班伏地隕越如添一病至若更當勉出之敎尤萬萬驚悚綠臣無狀仰貽酬應益增死罪云矣又書啓臣馳往傳諭于左議政金履素處則以爲日前伏承辭單封還之命卽當繼入文字冀獲至願而逐日煩瀆亦涉猥越跧伏泯默卽者靜攝中記存之擧惶隕感激不覺淸淚之逬瀉也顧臣病狀源委已痼時月之內萬無起動之望而又自日前重添感冒症形迭發設令無他情勢決知無以自力謹當收拾精神更陳血懇云矣
정조 18년 · 목
政院啓遇濟稱以避嫌旣詣臺廳啓辭之姑停初不呼望直爲出去請惟考允之
정조 18년 · 강
召見江原監司李勉兢于重熙堂
정조 18년 · 목
勉兢陛辭也○子曰似聞本道官吏之言矣本道農形何如云也勉兢曰聞官屬去月廿七日發程而廿七日前未得雨澤廿八日中路始遭雨云大抵農形有水處或有比昨年稍勝者高燥處全無可觀云矣子曰雖然似勝於三南云矣子曰將往何間爲之耶勉兢曰臣下去後則當卽發巡發巡前欲爲將往矣子曰往必善爲也子又謂勉兢曰見今靜攝中實難强爲召接而監司體重且是出自近密故如是召見矣居外養閑比諸夙夜之役則雖是少歇處而拜辭之際能無戀軒之心乎勉兢曰天和未快復此時辭陛尤㔹耿結之忱矣
정조 18년 · 강
回諭湖南伯陳聞列邑雨後農形嚴飭嶺伯湖西伯雨澤登聞
정조 18년 · 목
因全羅監司李書九狀啓自二十七日至二十八日測雨器水深爲五寸六分敎曰甘澍如是浹洽兩日所得水深至爲半尺有餘比之湖西之八分水深爲六倍言念民事萬萬喜幸道內列邑果皆同然周霑乎嶺南則計其程途尙稽登聞極庸泄菀完伯處遍問列邑詳陳雨後農形事回諭嶺伯處得雨登聞切勿如前稽忽事令廟堂關飭廾七之霈然喜出望外亦過數犂今日虔修報謝之禮於社壇時享而東風緊吹油雲釀雨續得沾潤方此顒祝湖西伯處如有所得卽爲馳聞事一體嚴飭
정조 18년 · 강
重推知成均事洪良浩遞大司成南公轍命典籍孔胤恒誦習禮記
정조 18년 · 목
敎曰祀典所重不敢以適在將攝弛心特遣史官奉審文廟則堂階庭廡無掃除之處甚至祭器之欠精聞於史官所奏尤萬萬駭然問其廟司卽別差永帶之典籍孔胤恒也渠姓何姓渠科何科渠官何官初當釋菜之日得與廟司之名事誠希矣榮莫大焉渠尙有一分知覺身操箕箒手洗籩豆致盡忱誠粗效職分卽天理人情之所固然渠焉敢謂以禮成怠忽惰慢四索不知去處乎雖以貴其月日尊其氏族特賜及第而人也瞭然太過前此嚴飭果何如而猶不知戢犯科若此今日史官奉審之在於旣祭之後者雖謂之若誘子衷可也思之又思㣧恒事益覺切痛非不知嚴處豈爲渠也意有在焉亦不可只令政院走馬進來立庭誚責而止典籍孔胤恒姑仍祿料置之闢入齋中禮記一帙具諺讀突誦泮長抽栍捧講草記泮長就理館中之事知館事當檢飭不職之責其敢辭乎知成均洪良浩爲先從重推考雖在囹圄尙帶職名則前罪未勘後犯又出可謂罪上添罪過齋後開坐添問目捧供大司成南公轍職名爲先改差前望單子入之待下批牌招察任
정조 18년 · 강
以鄭大容爲大司成前望也
정조 18년 · 강
有政吏曹參判黃昇源參議金履翼進
정조 18년 · 목
敎曰判堂雖不參政見窠皆令差出○以徐有聞爲副校理高宅謙爲副修撰沈煥之爲藝文提學
정조 18년 · 강
飭黃州牧使李彥植延安府使李述源催促下送
정조 18년 · 목
吏曹啓言上京守令下送後草記事命下矣黃州牧使李彥植延安府使李述源謂有身病屢度催促終不下去本曹請推外無他罰何以爲之敎以特敎下送焉敢稱托其中亦有祈雨祭姑未停止之邑則尤焉敢滯留乎至於李彥植判敦寧不能敎飭亦甚駭然此草記勿施兩倅皆令當刻內下送又或遲滯則卽其地定配
정조 18년 · 강
放南陽府定配罪人金興大
정조 18년 · 목
批以諸症少勝後別無加減矣
정조 18년 · 강
召見藥院提調徐有防副提調鄭大容及稟事閣臣于重熙堂
정조 18년 · 목
有防曰夜間果有差勝之慶乎予曰額上鬢邊癤處時時有剌痛而大體則次次向差矣有防曰水剌若何子曰雖不如常時而亦可謂善飯矣有防曰湯劑何以爲之耶子曰依前以二貼爲之可也最初潤血則可謂當劑而只用涼劑故如是彌留矣子曰一提學近久不見矣日前李錫夏之疏可謂深緊矣論人只當平說何必如是爲之也民始曰萬萬震懍矣若責人器之不稱其職及事務之不善擧行則不害爲相規之美風而此則語意深緊萬萬危怕此無非臣冒據不當據之任故以致如此耳臣欲乞遞而此時之上章煩瀆亦甚惶悚不得爲之矣以此職得此謗顧何以一刻自據乎特垂鑑諒卽賜許遞千萬伏望子曰人之無倫之言何必如是深引乎民始曰臣與彼本無恩惡而如是爲說今若冒據則羞恥事外臣之悚懍不安之心當復如何乎子曰當觀勢爲之而豈可因彼之一言而輕遞將任乎予曰申龜朝之條列李錫夏之疏亦怪怪矣民始曰身疏出後臣之懍然一倍於錫夏之疏矣
정조 18년 · 강
命關西鐵山等三邑吏逋錢屬賑廳者移送壯營軍物措備又命諸道常賑太中二萬石換米一萬石移給嶺南廳該廳上納錢每年六千兩限十年劃給該道換漕倉米上送壯營
정조 18년 · 목
鄭民始以壯營提調啓言本營軍物方爲措備而財力不數關西鐵山泰川順川等三邑吏逋收捧錢屬之賑廳者此乃穀多邑作錢條係是經費之外請移來取用從之又啓言本營軍餉條中嶺南納米二千石亦無掣礙之端宣惠嶺南廳錢則稍㭲而米條不足諸道常賑太中若得二萬石依移納例換米一萬石以給嶺南廳而以該廳上納錢每年六千兩限十年劃給該道依前定奪換漕倉上下米使之上納則在該廳旣無所損在公穀以外方太換作米條留置京營尤爲便好矣從之
정조 18년 · 목
敎曰點下之後思之三兼要任有非此莫可之嫌新涼已生陞試當設身在藥院亦必相妨都承旨鄭大容兼帶泮任許遞
정조 18년 · 강
命端陽門外騎郞用棍勿論
정조 18년 · 목
政院啓言卽者端陽門有棍治痛楚之聲驚問委折則入直兵曹郞廳因修掃摘奸以典涓司軍士之不謹擧行有此施罰云事係檢飭固爲擧職而閤門至近之地妄行棍棒致此喧鬧極爲驚駭所當重勘而請推外無他罰何以爲之敎以本曹受敎節目中殿庭之內閤門之外兵郞用棍皆無所拘端陽門無論雖協陽門別無可罪之端勿論可也
정조 18년 · 목
兵曹啓言北評事鄭來百以其母病呈狀乞遞請改差敎以評事請遞訖可休矣今番則以可堪人勿拘常格各別擇差
정조 18년 · 강
命北兵使崔景岳狀啓還下送廟堂別關嚴飭
정조 18년 · 목
該兵使崔景岳狀啓穩城府使姜忱馳報內本府將校吳明七李光春兩人昨年三月執捉放逸胡馬二匹云故淸通事及吳李兩漢施威査問則明七光春招內繫置家中至今隱置之罪在所難免云云一幷嚴棍牢囚大抵兩漢旣非取來於彼地則固不可以犯越論斷而明知彼人之物則卽地驅逐使之越江可也如其不然淸人之來往陸續於阿那之地使通事輩隔江傳語驅送其主可也昨冬開巿牽付彼人亦可也而至今隱置萬萬駭痛具由狀聞考律嚴勘爲辭矣以其供辭觀之明七則呈立旨只憑後考光春則初不告官暗然留置萬萬巧惡不可不更推明七等及應問諸人今方捉致臣營嚴覈得情鱗次啓聞計料胡馬捉得在於昨年三月該府使金燨事當卽報而但自外分付成給立旨事當請勘旣已遞職其罪狀令攸司稟處時府使姜忱到任六朔今始報來亦難免晚時之罪惟在朝家處分前府使在任時座首兵房軍官及時任座首等爲先捉致臣營決棍嚴囚緣由馳啓敎以風馬不及非今斯今所謂雌㺚之自彼境逸來何以辨之忽於閱歲經年之後又何以還送乎邑牒中隔江傅語驅送其主是何說也春水方漲雖驅豈送私相傳語尤關邦禁至於開巿時牽付彼人云云萬萬駭然旣無咨文則與受非可論雖評事猶不敢與彼人開口接談則隣邑小民其可言說事狀乎當初報牒不成體叚論題斥退事理當然則無中生有看作大事如許瑣屑沒緊之事張皇捧招冒昩登聞焉有如許邊臣之體乎此狀啓付之廟堂別關嚴飭後狀啓還下送此非弛邊禁之意眞箇嚴明之道不在於此等處該帥臣所當重勘今姑參酌無敢更犯煩屑之罪自底無嚴之科事一體嚴飭
정조 18년 · 강
飭大臣諸臣求言
정조 18년 · 목
敎曰今日之甘雨亦叶所望歡幸萬萬勿以得雨而弛心每誦古人之格言以伸菀疏枉之政求助於大臣卿宰言責論思之官側聽以待者己有日矣衆皆寂然無聞一言豈今之時人人樂生家家安業委巷下戶絕怨咨之苦化行而俗美歟苟然矣數朔暵陽何在乎炎暘極盛之節夜宣十行朝見析析其所徯應若有所待然者相與之際一理儘孚若是而大官不言卿宰不言三司又不言子於是乎不得已更煩一言須以此意令大臣諸臣知悉
정조 18년 · 강
正言康聖翊上疏賜批
정조 18년 · 목
疏略曰臣之老父今年八十六疾病侵尋長委床褥家素貧寒菽水關心區區私情實難按住見帶職名萬無虛縻久留之望伏乞特許遞改本州貢馬之法今不可容易變改而勿論場山之蓄其所蕃息大不如前而逐年封進不滿定數則每以病疲孱劣之類苟充其匹莫重之貢徒存虛名已爲寒心且多數馬匹牽上之際貽弊沿路之邑害及方農之民尤爲可悶以臣愚見定爲三年一次則馬得益壯而弊亦可省伏乞下詢有司而處之批以旣命起送雖知篤老侍下欲一召見後下送附陳貢馬之弊令該寺稟處爾其勿辭姑爲察職爾亦三司中一人況居在重溟之外庶獄能無枉乎幽鬱或未達歟苟有所知宜先應旨
정조 18년 · 강
命南海縣令李文耆待農形狀啓拿來
정조 18년 · 목
義禁府啓言慶尙監司趙鎭宅狀啓則南海縣令李文耆罪狀令攸司稟處事啓下矣依例發遣府羅將交代後拿來敎以本縣入於最旱十三邑待農形狀啓得雨周洽後拿來
정조 18년 · 목
批以今日湯劑以一貼煎入卿等則不必入侍議藥矣
정조 18년 · 강
有政吏曹判書金載瓚參議金履翼進
정조 18년 · 목
以曹允遂爲副校理南履翼爲全羅左道京試官金銑爲北評事
정조 18년 · 강
重推漢城判尹尹師國
정조 18년 · 목
以漢城府坐不坐單子敎以政院請推之後連日懸病事體所在甚爲未安判尹尹師國從重推考牌招申飭行公
정조 18년 · 강
命延安府騎步兵昨年停退條限明秋停退
정조 18년 · 목
黃海監司李泰永狀啓以爲延安府騎步兵昨年停退條九月當價布代錢限年分等間特許姑停事請令廟堂稟處敎以目下民勢不但豐歉未判於旱餘瘡痍未穌新舊竝督何異於龜背之刮毛乎狀請中騎步兵昨年停退條特爲限明秋停退俾卽曉諭無或令前辧備昨年則本邑軍布事兵營先爲狀聞爲道伯至今靳敍之權輿矣今年則所謂兵使昨醒之睡今何昏醉竝與促飭之請而無一言者果何委折令廟堂嚴辭關問待其報來論理草記
정조 18년 · 강
配高城前郡守鄭國仁金復根等
정조 18년 · 목
江原監司沈晉賢以鄭必淳鄭國仁金復根指名狀啓義禁府啓言田畓打量望定不由該曹直以圖書牌子知委京外而匿不以聞之道帥臣先罷後拿守令徒三年定配五年禁錮定式矣鄭國仁原州牧由原驛金復根德山縣汲川驛竝徒三年定配限五年禁錮鄭必淳身故勿論
정조 18년 · 강
命時囚南公轍從重勘律
정조 18년 · 목
義禁府啓言南公轍原情以爲伊時祈雨之命在於靜攝之中適叨承宣見差享官則事當在院齋宿而自歸占便之科莫非昏謬之致雖在俟勘之中旣帶見職則泮中之事固當照管而聖殿修掃不能預飭一則渠之罪二則渠之罪云矣請議處敎以兩罪俱發供亦草率從重勘律以聞又以公轍從重論杖一百收贖告身盡行追奪私罪啓允之敎以功減一等
정조 18년 · 강
命時囚徐榮輔罷職放送
정조 18년 · 강
命慶尙監司趙鎭宅照律分揀
정조 18년 · 목
因左漕倉漕船二隻不報本廳擅自改造價錢穀會減以報事令該曹緘問矣回關內漕船改造循例報來只憑限滿之恒式遽許物力之磨勘昏謬不察之失實無所逃云該曹以該監司趙鎭宅旣已遲晚所當照律係是二品職不敢擅便請上裁敎以分揀
정조 18년 · 목
批以湯劑則一貼煎入自明日勿爲問候今日亦不必入侍矣
정조 18년 · 강
遣承旨詣景慕宮奉審摘奸
정조 18년 · 강
許遞總戎使鄭民始
정조 18년 · 목
政院啓言總戎哨官有闕代今已過限尙不差出請總戎使鄭民始推考警責敎以筵懇雖切將臣體貌自別且於近日一二臺章重臣之喫困受侮多矣以若處地有若遭罹其在絕覬覦之道曲諒尤非可論從重推考卽爲牌招申飭行公將官望筒斯速擬入事分付○政院以總戎使鄭民始違召捧入推考傳旨敎曰將任去就師律所關雖以故守禦使李喆輔至難處之境界猶不得擅便行止況日前臺章語甚無理無足介懷此豈若是深引之事乎筵中亦言之職是崇品非不欲曲加體諒師律所關不可以資級有所闊狹此所以旣召又召必欲期於勉出從重推考更卽牌招斯速擧行○民始再違敎曰五營之中訓禁御總卽武將之窠一通總使他營更不通擬觀於此其所處義尤當與文宰有別況武將違牌法禁至嚴武將同是重宰則朝家之視之豈或彼此於文武而然也誠以師律所關俾不敢任其言私自來規例便作金石此箇事理此重臣豈不聞知一違足矣又何再違昔靈城之爲御將也屢遭臺彈不堪其苦亦不得一味屢違每必走伏金吾於是乎將臣金吾胥命之例又在禁令中古人之處義猶尙若此以重臣處地寧或只顧其私乃若是乎殊非所知於平日者雖使重臣日違十牌自上丕擬隨違出牌更爲從重推考仍卽牌招申飭行公○民始三違敎以更爲牌招斯速擧行○敎曰三召特例也身雖文宰法不可屈初敎中十違十召之諭有關於師律與後弊不可爲也且人之爲言甚無倫脊非一時過去彈評則於其任欲一辭避亦不可謂之過矣到今禮使二字爲面前究竟法總戎使鄭民始今姑許遞
정조 18년 · 강
召見莊陵參奉李爲彬于重熙堂
정조 18년 · 목
子謂爲彬曰汝父屢有效勞予未能忘縻爾一命之官在他時百里之階恪勤奉公
정조 18년 · 강
北評事金銑黃海都事朴鍾淳相換口傳也
정조 18년 · 강
命故奉朝賀鄭存謙家遣承旨致祭致弔祿俸限三年輪送賜諡葬前擧行
정조 18년 · 목
禮曹以奉朝賀鄭存謙卒逝啓敎曰首先甌卜於此大臣者以其托契於乙未一疏謹畏一念執玉奉盈位躋上相人莫間然此豈非高於人一等者乎年來養痾不見久矣今云長逝曷任衋傷卒奉朝賀鄭存謙家成服日遣承旨致祭前一日亦爲遣承旨致弔祿俸限三年輪送賜諡葬前擧行事分付弘文館
정조 18년 · 목
疏略曰臣再陳血懇未蒙矜許之恩冒徹辭單又有封還之命天聽愈邈至願莫遂第伏見日前批旨中有曰初未嘗言病廢務此雖出於慰勉賤臣解釋人言之盛德至意而在臣私心尤不覺其愧惶欲死也蓋臣脚部受病爾來周歲之間以言乎祀享之典則不得與駿奔之列以言乎陪扈之儀不得押百僚之班賓筵而或多曠參籌坐而屢致未赴甚至專對往役義當▣蹶而亦復辭免況今舊恙新痾交攻一身陳力就列已矣無望臣之至庸極陋萬無望於古大臣燮理輔弼之責則其所自矢而自效者惟在筋力奔走四箇字而今也幷與筋力而不可殫奔走而不可得矣臣將於何籍手而事殿下殿下亦安用臣爲也哉且凡有水旱咎在大臣漢朝策免古事可按顧臣必遞之義尤切於向來恒暘之時方圖積誠呼籲冀解相職而臺言之發適會於治疏欲上之際卽此一事可驗人已之見無甚可遠而亦可見今日丐免不專由於臺言之激之使發也臣雖湔涊顧何敢憑恃寵靈自欺初心放倒廉耻重招厚譏耶苟使臣獲解重擔而賴天之靈不至於轉動不得則謹當曕依京輦以時起居少伸臣子之至情區區所乞解者卽議政官銜之關係廉防而係國體者耳伏乞亟許所請俾尋生路則公私萬幸臣於昨同伏見傅敎下者以士民幽枉之迄無登聞復勤飭諭欽仰之餘繼以慚懍莫非如臣無似耐彈蹲縮不敢以大官自處上無以稱塞明旨下無以董飭具僚之致臣罪至此尤無所逭亦願亟勘其失職之罪焉批以旣言於批旨又言於敦諭日下一部牢定之義蔽一言曰勉出二字卿等不出其於朝象何世道何除却多少漫語更布心曲如右卿須亟斷來章俟少間卽起造朝以效體國之義仍命遣史官傳諭
정조 18년 · 목
箚略曰國之大政無過於擧錯擧錯之大者又無過於伸鬱疏枉而殿下求助之敎每以此爲消弭之本詔如提耳求如渴飮十行纔宣於乙夜油雲已布於翌朝霈然千里之甘澍得自一哉之王心天人感應之妙捷於桴鼓聖念稍可寬矣宸枕稍可安矣然猶對越之誠彌篤於靜攝方寸之禱更切於調適引古人之格論責臣隣之含默不憚煩複導之使言臣誠滿心愧懼不知何以仰塞明旨之萬一也今之議者必以淸理庶獄爲伸鬱疏枉之要而此特伸疏之一端凡物之不得其平不獲其所者皆可謂鬱與枉而解慍之歌所以登於虞絃也然此不待人之言之聖敎中豈今日之時人人樂生家家安業委巷下戶絕怨諮之苦化行而俗美與數三句語固已到底說盡殿下之所欲聞者豈非生之不能至於樂業之不能至於安怨咨之不能絕於委巷下戶化之不能行俗之不能美歟竊惟人君之德其大有三曰敬天也曰法祖也曰恤民也臣嘗以是三者妄自仰度於政令施措之間則只見其小心翼翼慄慄孜孜實未得其何事欠闕何處間斷在朝在野莫不云然雖以殿下撝謙之盛亦必不以臣言全歸於贊揚之例語也然而考之治效尙不徯志者蓋亦有說用人之失其道也自三代以及漢唐以下文質損益代各不同而若其得人者治失人者亂王覇一轍古今同軌而知人之道從古聖賢言之已詳或曰知言或曰視其所以觀其所由察其所安以殿下燭理之明萬物情僞無所逃於淵鑑之中試以此觀人之法權衡於廊廟九卿之列則果有一心王室身佩安危者乎甄別流品椳楔各當者乎知生財之大道量一年之出入者乎直哉惟淸夙夜惟寅者乎平韎韋之情嚴詰戎之政者乎廷尉奏當一國稱平者乎通山澤之利安四民之居者乎關節不行民之畏之如包閻羅者乎雖曰籌司創而六官失職大規模大綱領未嘗不寓於其間而所以取之者不過略循資級取辧於一時曷嘗聞其先時儲養如大匠之經營鳩合以擬其用乎敬天法祖恤民之德卽千古臣民所望望於其君而不可得者而迺殿下兼有之太平萬歲指日可期而惟此三者之功必待人而後弘非一人聰明之所可獨運故其效之著於事者日益邈然豈不爲忠臣志士慨然歎惜處乎伏願聖明赫然舊發先退如臣之無足備數者改卜賢德責以以人事君之義旁招俊㐅列于庶位旣知其賢則勿貳勿疑又令各擧所知以備次補又就文蔭武中擇其能爲縣者勿用薦擧之常法籍記蒐錄又以列邑分爲煩衝疲三科量其剸理控制蘇捄之才以次差遣則雖不中亦必不遠而朝廷之上除却閑雜之論惟以訪問人才爲一代風俗至於欲罷不能之境則日用事爲無一不出於敦實之地而垂拱之治庶可翹足而侯也何難乎樂生安業何有怨諮何憂乎化不行而俗不美何患乎鬱不伸而枉不疏乎如其不然由今之道無變今之俗則一或伸鬱而豈復無鬱一或疏枉而豈復無枉乎雖然端本溯源之論恐無出於臣之前箚所陳治心養氣之說而外垂體念之溫批內無孚格之實驗臣之所謂無爲徒勞於求言者不幸有中豈不重可慨惜也哉國法最重法從以其近香案之前陪淸蹕之後也凡有情理雖在善地外補必思導達而召還仁厚之至也姜克成向來事姑不論本事如何聞其老母疾病沈淹嶺外相望其心絕惻委巷下戶如有似此情境決不暫靳於疏鬱之政況此名在法從之班乎臣匪敢隨衆煩聒所欲仰禆者國家大體也惟聖明特推孝理之政亟降放釋之命千萬幸甚前此鞫囚推覈時干連諸囚之滯在營邑之獄者間因朝飭幾皆酌勘而此等罪囚不在金吾秋曹之案營邑之臣以其年久亦不欲擧論申命諸道如北關兩囚已結案者外或有滯囚之類毋論生殺俾卽究竟亦足爲導和之一端幷賜裁處焉批以箚辭深得大臣之體看之屢回豈勝嘉歎大臣之責以人事君更有望於以補不逮附陳兩條幷許施仍命遣史官傅諭
정조 18년 · 강
放巨濟府竄配罪人姜克成
정조 18년 · 목
箚略曰好雨知時康年有象惟我聖上不以方寸之得而少弛省厥躬之念深察幽隱之情而廣開達四聰之門向日傅敎旣勤且摯大昨明命申申懇懇顧臣忝在大官之列何敢一味泯默不思所以對揚其萬一也我國內寺奴婢之法歷代之所未有而天下無告之窮民也昔在孝廟朝先正臣宋時烈請罷其法而以伊時廷議之携貳卒未免因循不罷至今識者恨之矣我聖上聽政之初特罷推刷官一付之各其本官使此屢百年水火中宛轉呼號者置之袵席復見天日德至厚也恩至渥也臣待罪湖藩時伏承十行之誕下更令八路釐正逃者減之老者頉之故者削之就其中隱漏者生產者詳査明覈方許代充外此許多弊瘼一幷更張此輩歡欣鼓舞如得更生臣愚以謂但救目前之急則可也謂之拔本塞源則未也未過十年其弊將復如初譬若掃塵而生塵何則試以諸邑宣頭案所付者言之案付假令爲百口則十之八九非老則故非故則逃老者爲八十九十歲故者爲百歲二百歲逃者不知爲何年而不知其去處生產則皆稱無乎而雖或有一二懸錄者曾未幾何亦與上項逃老故者一般有頉又以戶籍言之變幻多端改其父祖或稱良人或稱幼學宣頭旣如彼籍案又如此則無頭緖也如亂絲沒把捉也如虛影其來歷與生產萬無査得之路則黃白徵貢惡可得免里族分當勢所必至苟欲窮査則不得不推捉其族屬盤問多歧如是之際非特境內連及他邑一口之査害遍六七人況其抵死牢諱未可必得乎徒令民間繹騷怨讟朋興也奸吏頭目輩則憑藉而操縱夤綠而幼弄其爲弊不可勝言故避其名如入坑坎避其役如逢豺狼哀彼無辜者獨非王民耶以此之故爲長吏者以龔黃之才離婁之明不得着手只以牽補架漏爲最上策或割官用而防納或令吏屬而充貢或令良保而代納或移徵於頭目與里族處則零殘族屬終歸於散亡而後已其他節目間難支難堪之端不一而足大抵普天之下莫非王土率土之濱莫非王臣王者之有私奴婢已非大公至正之法而求之古今所未嘗行者也是以先正之議出於此也孝廟之嘉歎亦以此也或者難之曰我東立國之規全以名分歸重而若無奴婢則是無名分也無名分則是生大亂故箕聖東來之時首行奴婢法行之數千年至于今日云此有不然者奴婢之法非特箕子行之以史記言之箕子佯狂爲奴云云自三代時己有此奴名可以想見而且箕聖之爲法必止於其身之爲奴爲婢而已許贖以五十萬者渠雖淫盜而以奴婢終身猶有所不忍苟有改過而向化者許之以贖導之以善也何嘗如我國之世世爲奴婢而又況以女傳女以外傅外換易三五姓便同䄅越之相視直是皮肉之不千曰奴曰婢貢錢貢布此何意義人臣告君之道當以堯舜孔孟爲法自堯舜孔孟視之則其將曰仁政乎不忍之政乎或者又難之曰奴婢貢爲內寺一年應下之數而旣罷之後無出處以今日經費實難給代云此亦有不然者旣罷奴婢而換作良民則良民獨無身役乎假令奴婢收貢爲千金則良役所收亦爲千金以此克彼朝三暮四矣且奴貢之弊月耗歲損究其末流則必歸於澌盡磨滅而後已渠輩旣樂從良役則將見歲歲增額其利害豈不萬萬相絕乎事面之正大財用之損益旣如此相絕則亶在於聖明斷而行之如何耳古人有曰窮則變變則通此正內寺奴婢極窮處而我殿下方當變而通之之期也祈永之道惟在於諴小民諴小民之本罷奴婢爲急先務也奚特怨氣可消而天和可復而止哉詩曰作舍道旁三年不成集衆見而屈群策固爲帝王之盛節而詩人之所言亦足爲明鑑伏願不以蒭蕘而採其一得之愚批以奴婢之法與弊卽不待卿言必欲矯正捄得御極之初首革刷官又於年前申問僉議至于今未嘗指一判下畵一定制者非欲已也亦豈容易議爲書曰惟齊非齊有倫有要是以咸中然後有慶須得可行之道始可言諴小民而祈永命之功予意如此卿以謂何仍命遣史官傳諭
정조 18년 · 목
箚略曰上之所以求言將欲其言之必用而不用其言則有求言之名而無求言之實下之所以進言亦冀其言之見用而言不見用則有進言之誠而無進言之效臣固知求言以後言者之言未必皆當於聖心而就其中亦豈無最重最急不可不汲汲採用者乎如臣淺見亦效一得之愚而收禁令三字卽三綱九法之大關捩也臣則言之而殿下只賜例批又其批旨中欲體念之敎恐不無徵意存其間今殿下雖復以至誠而求言臣何敢抗顏開喙更覓別般言語以塞明旨耶蓋事有大小物有本末當此之時苟不亟收禁令使已淪之三綱得以復立已斁之九法得以復全則外此之百千萬事皆小之小也末之末也臣雖無狀亦何敢擧其小而遺其大取其末而捨其本甘自歸於應文備數而已耶抑臣伏奉綸音百回紬繹則懇至惻怛之旨全在於伸鬱疏枉此實盛德事而伸鬱疏枉之中亦自有大小本末之分若論今日之最幽鬱最冤枉不得不伸不得不疏者則姜克成一人是已臣不敢知克成有何罪乎如使殿下之臣皆如克成豈至於三綱淪九法斁而當日之滿廷臣隣卽克成之罪人也如是而大官卿宰三司諸臣則晏然無事而惟一克成獨與其八耋老母千里相離將不免爲絕海外不瞑之鬼嗚呼此豈非今日幽鬱冤枉之最甚者乎臣於去月廿六夜傅旨之下含默度日未效一言而今始略陳於更詢蒭蕘之後又其所陳者不過前箚餘意而至於克成事亦是一二臣所已言者也臣之不誠之罪臣實自知倘殿下治臣之罪用臣之言亟收不可禁之禁仍命特宥姜克成以扶倫彝以光聖德臣雖被重誅亦有榮矣批以箚陳事前已言之附陳事亦已施之仍命遣史官傳諭
정조 18년 · 목
疏略曰殿下以伸鬱疏枉四字旣敎之此誠今日弭災之要道也幽鬱則千和冤枉則致災理所固然殿下苟欲伸而疏之則何不於目下輿情之積鬱處先思開釋夫以匹婦之冤猶致三年之旱顧今義理閟塞上下阻隔環東土幾萬臣民憤痛抑塞有口而不能言有懷而不能達抱此冤鬱幾朔于玆則向時之旱實非適然臣於前疏略陳此義而未蒙採施今又冒瀆雖近架疊而旣知㕣災之端不由他故則雖使臣日日進言亦不出於此箇一條惟殿下亟收禁令夬伸大義以洩擧國幽鬱之情焉至於小民之鬱而莫伸枉而未疏者內而有司存焉外而方伯守令在焉孰敢不奉承德音而人心不古庶獄多奸遠道僻邑異於都下畿內官府之聞見不及村閭之冤枉未暴或有柀戕而不得償命或有繫獄而徑致枉死者種種此患足以感傷道臣春秋省部乃所以採民情察民隱而徒貽供待之弊狀訴或至見阻幽鬱不能自達實是近來諸道之通患也今當道臣發巡之時宜令廟堂申加關飭獄囚則詳覈而審決民訴則細察而明聽俾無小民抱冤之端又若外邑囚繫之政誠爲殘民至切之弊雖係幑事若有私怒則一囚屢朔惟意所欲甚至於積柀飢困不保其生其所齎冤當如何哉亦令道臣一一嚴禁而各邑囚徒每於朔末錄報巡營則庶爲捄弊之一道幷令廟堂關飭宜矣士習渝薄科場雜亂當此大比之科宜有嚴禁之方照訖之法自是美規而所可禁者卽書手隨從及士子之不文者也察其貌考其講似無難於下別而近聞開講之後越講者不無僥倖之類而素稱實才者反或見落傳之者或云不嚴或云過嚴則其無一定之規可知也三年大比士子之所蓄銳以待而若使優於製述者或因幑眚而落講未赴較藝之場先作渡㶚之行則此豈非冤鬱之一端乎申飭諸試官俾無不文而倖越能文而見屈之弊宜矣客使迎送國之大政也前頭勅行知在不遠卽係接應之節宜講豐約之得中向時式例亦難膠守而廟堂之上未聞有預講之議至於西路支勅之需虛實多寡邑各不同若令臨急而備儲易致繹騷而興怨亦令廟堂知委道臣使之先期備待俾無不實之患則恐爲務實之一政矣批以其中可以稟處與直關者付之廟堂
정조 18년 · 강
命頹壓民戶恤典分給
정조 18년 · 목
漢城府以中部一戶西部二戶南部三戶頹壓啓敎以恤典令該廳卽爲分給事分付
정조 18년 · 강
進御加味逍遙散停止
정조 18년 · 강
遞承旨鄭大容洪義榮尹行任以洪明浩尹長烈鄭致淳代之前望也命前直閣徐榮輔南公轍仍差檢校公轍仍任大司成
정조 18년 · 목
政院以義榮行任不爲仕進啓請牌招敎以與都承旨許遞閣直只有直提學鄭大容一人持柀已過數旬無他推移之道云更思偃息在家適足占便前直閣徐榮輔南公轍仍差檢校牌招推移入直承旨前望單子入之待下批牌招察任○承旨前望以明浩等批下又命榮輔及前承旨兪漢寧敍用公轍罪律以公律施行○敎曰前大司成南公轍仍任陞試與凡干泮中之事各別擧行俾圖㭪愆之地
정조 18년 · 강
命四學封章儒生不得應試者幷分揀兩所試官之俱避坐停者亦抄出講畢後試官備二員別爲試取
정조 18년 · 목
承旨鄭大容啓言向來四學齋任儒生以封章事有特敎前毋得應試之命故今番照訖講皆不敢赴方外生之參疏下者亦多因此逡巡難於應講云矣敎以此類竝分揀而如有兩所試官之俱避而坐停者此類亦爲抄出講畢後試官備二員別爲試取俾無遺珠之歎
정조 18년 · 강
命醫官周命新依前付別付料
정조 18년 · 목
藥院提調徐有防啓言日前議藥同參柳光翼因傳敎復屬之後以其座次雖爲該廳首醫至於別付料一窠周命新前此已受食命新卽是差備待令則與他醫官有異不可以座次高下循例換付請依前仍給從之
정조 18년 · 강
命首醫金孝儉拿處分揀
정조 18년 · 목
因拿處傳旨有是命
정조 18년 · 강
敍侍從堂上堂下違牌坐罷人
정조 18년 · 목
因備局草記有是命秋夕差祭在近也
정조 18년 · 강
藥院請診賜批召見藥院提調徐有防副提調洪明浩于誠正閣
정조 18년 · 목
藥院請診敎以逍遙散雖似涼潤卽目下當劑一兩日後趁涼生前更進數貼可也○有防曰日間聖體調攝若何予曰日熱無異盛暑去夜寢睡未得穩着矣有防曰醫官旣已待令診察何如予曰置之有防曰伏見領相箚批臣等不勝抑菀矣予曰數旬將攝安有稱賀之例耶有防等曰非數旬而殆近數朔矣
정조 18년 · 강
遞承旨洪義浩尹長烈以洪仁浩金履翼代之前望也領議政洪樂性上箚賜批
정조 18년 · 목
箚略曰今番靜攝八旬有餘日矣抑菀焦迫小大同情幸玆甘霈知時宸心悅豫天和夬復此實宗社億萬年莫大之慶也上告下布飾喜志歡邦禮則然決不可以直宿候儀之不得備例而有所遲疑也伏乞亟命有司卽選吉日載擧縟儀上答天眷下循群情臣情勢之無望仍冒疾病之漸就難强前後疏奏罄竭無餘臺臣則謂之素餐而臣焉伴食臺臣則警以蹲鳳而臣焉染鵜臺言之忠厚臣實歎服而實病之添欲又非特耄荒之比以若情勢以若癃殘不思所以引退之方則臣固不足言其於淸朝之四維何哉伏願亟許鐫免臣本兼諸任批以向因數旬將攝仰貽殿宮惟憂之念此固萬萬訟愆而謁廟拜陵亦已過時尤切悚悶況院直不許庭候不設稱賀一節決難議到所請不允卿之所愼近復如何新涼日緊勿藥可期安心勿辭竢間卽起視事仍命遣史官傳諭
정조 18년 · 목
箚略曰玉候之違豫未有若今番之彌留中外焦遑居然八十餘日幸賴皇天朝宗冥隲之休得有勿藥之慶考之國朝故事揆以天理人情其所以飾喜稱賀者不容暫緩伏願亟擧告廟之禮仍許呼嵩之儀上以答皇天祖宗陰隲之心下以循臣僚黎庶顒望之情焉臣於治疏將上之際伏聞領相先陳箚請未蒙允兪此非由於自家一已之見實如臣右所陳達則聖明之深自謙抑不欲張大者豈不誠萬萬過當耶伏願亟回聖心勉從群請批以雖如例直宿過十日始擧賀儀曾有受敎定式揆以格例亦然此又領相箚批中未及提說者所請不允卿須安心善攝俟少間卽起視事仍命遣史官傳諭
정조 18년 · 강
副校理曹允遂上疏賜批
정조 18년 · 목
疏略曰擧國臣民所共冤鬱之情卽收禁一事之尙今不得請者也殿下之求言將以用其言也而諸臣之批無所開納由前由後禁令自在臣竊以爲殿下之求言諸臣之進言徒歸文具而止也何以答天譴而慰人心乎惟殿下亟下明詔特收禁令焉今者農形跨朔暵乾豐歉幾判雖幸近日之霔得以勃興而少勝者禾穀難穌者田種預講之道莫先於荒政下詢廟堂及今講確另飭各道守臣俾思寬民力裕民穀之方臣待罪南邑也泰安有被戕於人者已經檢驗旣成獄案而所謂元犯逮繫未幾其家多率人丁來破獄門晏然脫出威力所加吏卒莫敢誰何營邑譏捕亦無以下手哀彼戕者亦何辜焉以此推之此獄之外又安知無抱冤而未暴者乎請令廟堂關飭道臣嚴査以聞仍令竝飭諸道廣加探察俾無匹夫匹婦冤鬱之歎焉批以所陳當留意泰安殺獄事依所請令廟堂嚴飭該道詳査狀聞諸道一體嚴飭
정조 18년 · 강
修撰高宅謙上疏賜批
정조 18년 · 목
疏略曰我國根本三南是也今夏旱災挽古所無今番雨澤雖日饒洽時已晚矣三南穡事將未免大無國計民憂萬萬寒心臣謂亟令廟堂預入思量稍待年分之狀若其全不掛鎌處則從實給災俾無白徵之弊還穀停退一依分等施行宜矣國家設置倉廩所以爲民也捧糴之後折半分給折半儲置法意嚴重近來列邑守宰不善察飭儲置之穀蕩然於色吏之幻弄逋欠多則七八百石小不下五六百石徵出於族之族隣之隣鞭扑狼籍怨聲載路可謂感傷和氣之一端臣謂繼自今每年七八月之間發遣備郞中剛明之人抽栍摘奸考其虛實不善察飭之守宰限年禁錮監色施以限己身遠配之律則庶可以防奸知戢矣湖南若是則安知兩南之不然也且以湖南漕運言之稅船臭載之患無歲無之究其故全由於梢工監色之不善領運而偸竊故破之弊往往有之不可專委於風波所致也臣謂自今以後破船之梢工用以一律監色則施以限己身減死遠配之律以爲懲一勵百之地斷不可已矣批以三南穡事豈待年分之狀當觀近日雨暘另有措處之道每年七八月間發遣剛明備郞摘奸倉穀守宰限年禁錮事令廟堂草記稟處附陳臭載之弊付之廟堂
정조 18년 · 강
大司諫朴基正上疏賜批
정조 18년 · 목
疏略曰今日擧國臣民忍載一天凡幾年矣合啓則目見其付丙章奏則手阻於見阻擧懷未暴之鬱而不之召災者臣未之聞也月前求助之敎寔出於導之使言之意而一言少涉於此則天聽邈然使之更言他事爲今日臣子者皆具一叚秉彝豈有捨却此撑天亘宇之大議論强覓於零零瑣瑣之抱枉者以塞明命也哉雖以下於此者言之近日章疏中所歷陳者殿下未嘗示一分採用之意徒有求言之名全無用言之實其何能使之嘉言罔伏讜論日陳乎噫湖南凶悖之帥敢售包藏之計至占仗銊之任伊時臺臣之請鞫比來諸疏之迭陳如彼明的殿下其果屈意而賜兪乎至於金鍾秀負犯何如關係何如而合辭未撤恩宥遽降最後之草草數言亦可見公議之不泯而殿下其果捨已而從人乎伏願亟降明命先從大義關頭快示悔悟其餘諸條亦垂採納近日霈澤足令枯者潤而萎者蘇要之不至於饑荒而似此之歲每患踏驗之未遍俵災之不均大凡田政要領專係踏驗之必詳雄府大邑莫不占便只使監色替行民隱之不聞吏鄕之幻弄職由於是矣目今秋事不遠檢田當前臣謂嚴飭諸道另加廉訪守令之不親檢田委之下吏致有白地之徵稅者不待殿最先爲狀聞論勘之地宜矣懲貪奬廉有國之先務臣未知近來懲貪之典能用一切之法耶雖以已經現露已勘邦憲者言之一更赦令稍移歲月則復廁衣冠更擬官秩者比比有之以此法紀欲以戢墨倅不亦難乎然而懲貪不如奬廉我聖上御極以後墨吏照法間或有之未聞奬一廉白以勵風敎顧今世道日下廉恥都喪者滔滔皆是伏願亟命廟堂俾擧淸白之選以聳一世恐不可已也用人之法專靠科制我殿下履端之始渙發綸音將有大振作之擧而迄無更張者只是礙着於面試一款之有所迫切也迫切之歎止於一番而苟使爲士子者明知其永久不改則不才者可以自勵決無冒赴之患又安有迫切之歎也方今大比在前申禁亦多俱未免緦功之察以臣愚見終不如面試之最爲要領也近來仕路之淆雜誠非細憂我朝用人專取科目而文官之積滯未有甚於近日向來守令之定數參上之添窠未爲一時之捄弊依舊積薪之多端抱紅牌老牖下之類亦足以仰干和氣伊來疏通之擧徒起廢枳之流未遍疏逖之人時或以造化之權奬扶於草野之間而不問人地過加淸顯者亦非大聖人用人難愼之意也雖以蔭路言之吏道多歧淆雜轉甚以至各司郞僚則雜歧之類十居八九享祀之差祭極艱官吏之等威不明甚非聖朝淸仕路之政也伏願申飭政府與掌銓之臣講究疏滯之方澄汰淆雜之路以爲導和之本焉批以諸條當留意
정조 18년 · 강
命諸道囚繫冤枉滯久者及關西勅庫預爲措處事自備局直爲關飭仍飭備局董察科場先令知委坊曲俾勿犯禁別擇文武備郞廉察場內
정조 18년 · 목
備局啓言因大司憲李在學上疏有可以稟處與直關者付之廟堂之命矣其一外邑獄事或有被戕而不得償命者或有繫獄而徑致枉死者令道臣巡到處有獄囚則詳覈而審決有民訴則細察而明聽且外邑囚繫之政雖係微事若有私怒則一囚屢朔惟意所欲甚至飢困不保其生令道臣廣加探察各邑囚徒每於朔末錄報巡營事也其一照訖開講之後越講者不無僥倖之類而素稱實才者反或見落申飭諸試官俾無不文而倖越能文而見屈之弊事也其一西路支勅之需使之先期備待俾無不實之患事也刑獄囚繫等事直爲關飭諸道西路勅需事自有修補改補之年限不必一新備待且勅庫節目本自嚴重勅前會減意有所在如有不可不備豫者則惟在營邑商量緩急從便措處之如何以此關飭照訖講事果如所陳事之可駭莫此爲甚以此嚴飭試官待其畢講考勤慢勘處而令之不行每自搢紳之家今番科場萬一有借書借述現發者則家長亦難免其罪請更以此意預飭使仕宦家子弟及寒士鄕儒明知信令之意毋致冒犯允之敎以法之不行貴近犯科而然卿相之家畏法飭行則家子弟雖欲率入隨從携入書册得乎卿相皆守法法從效之法從如此寒士鄕儒以何器具越法干禁乎先以三令五申之意以此草記知委坊曲期於毋犯而敎化不孚風俗不古無以齊禮則勢將繩法其爲朝廷之羞多士之恥當如何哉如是下敎之後京華儒士一有冒犯而現發其所勘罪何足惜也史官之場內暗行雖曰自古由來法規今番則旣委之廟堂何必替行卿等之事爲先別擇文武備郞今科場內俾有刮目之實效可也
정조 18년 · 강
命備局高宅謙疏辭回啓勿爲行會分留穀簿付之道臣釐正
정조 18년 · 목
備局啓言因修撰高宅謙上疏有稟處之命矣疏本以爲捧糴後折半儲置之穀蕩然於色吏之幻弄發遣備郞抽栍摘奸事也備郞之儲置摘奸亦有其法留庫還穀之摘奸亦何不可而旣有道臣大中小邑畢糴後分留庫摘奸又有每年七八月備郞摘奸則不無法太煩之慮勿爲指期定式如有還弊尤甚之邑則時或稟旨發遣以爲警飭之一助請依此施行敎以向於本司坐起也卿以各道穀分留簿事有所陳稟而姑不下批者欲令聞風補黥刑期於無刑也未知諸道已皆得聞而知戢乎此草記亦無異於留中之草記來頭考察而按廉不在於預爲分付雖欲考察宜從三南爲焉雖欲按廉亦在此時分留之際而道伯之聞見必勝於廟堂聰如聵言若啞不能盡心於釐正致有從後現發似此道臣其可曰不負國乎自可聞之何必行會
정조 18년 · 강
命一二所照訖試官事過後拿處嚴飭設講
정조 18년 · 목
政院以照訖講試官謂有情勢擅自撤講所當重勘而本院請推外無他罰何以爲之啓敎以此亦國試則不待撤場焉敢相率引義使試事無端姑停乎萬萬駭然事過後拿問處之嚴飭卽爲設行都憲疏語可謂藥石但當尤加精白期於無犯以此意另飭試所
정조 18년 · 강
司僕寺以正言康聖翊疏辭回啓
정조 18년 · 목
該寺啓言因正言康聖翊疏辭有稟處之命矣耽羅貢馬法意嚴重上而備乘於天厩下而頒給於軍門名色不輕且行之數百年除非本道大歉之歲特敎之恩不致議到於加減臺臣不知法意之如是嚴重而有此陳疏矣雖以本島事情言之養馬之規自有制度割置牧場山場水草旣豐定給牧子驅軍孶養有素則蕃息之不能如前瘦劣之苟充其數責在掌牧之官不責掌牧之官欲退進貢之限者揆以事體極涉未安三年一次退封一款置之此後則勿如前日之因循凡係牧山場養馬之政別加講究俾有蕃息之效亦無苟充之患事嚴飭知委於濟州三邑至於牽來時沿路民邑之受害果不無此弊已自廟堂及本寺屢度嚴飭而臺言又如此更爲申明知委於三道道臣關飭沿邑而大抵領來人之憑籍作弊十居八九而不爲禁戢實非端本之道自今以後三邑所送牽夫自各其官別爲擇定另加操切事請一體分付允之
정조 18년 · 강
獻納李羽逵上疏賜批
정조 18년 · 강
召見大臣禮堂北評事掌試都事及濟州人康聖翊朴重煥于誠正閣領府事蔡濟恭判府事朴宗岳金憙右議政李秉模禮曹判書洪良浩參判徐邁修北評事朴鍾淳掌試都事徐有鍊
정조 18년 · 목
大臣率禮堂請對故也○予敎承旨金履翼曰我國肇祀之禮尤重南壇祭器洗滌壇上修掃及該大將之字內淸道各別申飭爲之受香獻官陪從神位版可也香祝神位竝奉安於一輿事甚便好卿等之意何如濟恭曰似好矣予曰承旨先退傳香後卽爲壇所奉審濟恭曰多日靜攝之餘聖體若何予曰昨夜之熱甚於盛暑卿等亦然耶濟恭等曰然矣予曰昨日已諭於領相箚批矣今番仰貽殿宮之憂容有其極廟宮尙未祗謁陵寢亦未展省尙何論他事而聞卿等入來如是强爲召接者欲使卿等一番瞻仰少弛焦鬱之慮也濟恭等曰仰瞻寶扆玉色如常此何等慶幸方寸之禱竟得甘雨便殿之御又在今日臣等歡欣慶忭之心不可勝達矣予曰李遇濟予則以爲奇哉領相以兼管藥院每入承候予果實難召接而大臣旣請診筵則不得已强起許接且八耋大臣日日入來豈無損節予心不安一自李遇濟疏出後一不入來今則可謂上下安心還可幸也濟恭曰居外焦遑不如每入承候之爲愈也予曰老成人漸至衰頹言念國事民憂不覺發歎也濟恭曰臣之健羡者鄭奉朝賀也予曰方今陶鑄之責舍卿其誰況此散亂無統之時卿何爲出此言也向言於總戎使曰李錫夏之疏決非卿之所指揮不必移怒云矣至於丁範朝則百年後始受政柄而每多礙眼處人或疑卿所主張而予則曰必不然也濟恭曰所謂李錫夏上疏則疏批已出後始爲得見此乃臣無足備數故也而至於丁範祖則本是淸修孤直臣知舊中待以第一人物而第其政注則臣旣以大臣備列獨不顧體貌而事事干涉乎濟恭等曰俄承下敎矣今番玉候欠和非但數旬靜攝而殆近數朔矣殿宮惟憂之餘氣候何如予曰慈殿癤候尙未快復伏悶而第伏念涼生後則必有勿藥之慶矣濟恭等曰元子宮氣候近亦安康乎予曰一向好在矣予曰予病諸症專由膈熱安心息煩爲第一調治之道而知而不能爲也恒雨恒暘莫非憂民之念顧安有息煩之時乎濟恭曰臣等所願亦在於聖心之息煩怡神以爲治本之道矣予曰卿等何爲而入來昨日領相箚子餘意耶濟恭等曰非但臣等之所欲仰請者八域擧皆同情敢不仰達乎殿下登極以後豈有如今番之許久靜攝時乎予曰果未有如今番之將攝而卿等之所欲言者大不稱當也濟恭曰旣有院直之例則如今番愆和之時可不爲之乎當爲而不爲因此爲固拒之端此非臣等之所望也予曰今日召見卿等者使新入閣者俾知陳請之禮故也卿等雖力懇予肯受之乎良浩曰大臣已言之矣此是必當行之典禮臣等但當顒俟兪音矣予曰先朝每於悶旱之餘聖候欠和而予則非但悶旱由膈氣往來故也先朝上候平復時尙以直宿十日爲限始許陳請而今番則旣不直宿矣豈可以稱賀等節陳懇乎雖爲直宿先朝受敎旣如此則敢不遵行卿等之入來提說與稱賀無異更勿出此言也濟恭曰一番飾喜天理人情固若是也予曰今年六月未得稱觴者非不欲爲稱慶而明年又有無前之慶則年年稱賀喜與懼竝故未遂群下之請矣而況今番則院直初不爲之豈可稱賀耶李秉模曰今日臣等之所請自當上告陟降之靈豈可以直宿之不爲不賜允兪乎予曰卿言雖如此而今番予之所貽憂於第十三室當如何哉況先朝受敎如此則自有陟降之降鑑奉遵受敎不猶愈於如例受賀乎徐邁修曰若如例院直則豈但十日而已乎玉候平復後殿宮欣喜之心亦當如何以慰喜殿宮之禮固宜允從臣等之請也良浩曰臣等雖未得入闕承候而闕外則連日來會矣予曰予已聞之矣此豈不萬萬屑越者乎若欲問候則書問於藥院可也豈可一齊來會於闕外此則大關後弊亦違格例不可不釐革也正似搢紳疏之聞風追逐者此豈成說乎濟恭曰此則大違朝體也良浩曰外人聞臣等之以陳請事入來莫不顒望矣予曰已悉諭矣仍敎曰華城上樑想不遠上樑文當從近下送大提學必親書於錦幅以送也予謂聖翊曰汝之親年幾何聖翊曰八十五矣予曰聞汝有老親故特遞臺職下送矣何間發程乎聖翊曰三四日內當下往矣予敎洪仁浩曰給馬下送
정조 18년 · 강
遞戶曹參判李身晦令該曹口傳差出
정조 18년 · 목
右議政李秉模啓言太廟秋奉審戶曹堂上當爲進參而判書參判或有故或老病參判今姑許遞令該曹口傳差出推移進參從之
정조 18년 · 강
命左承旨林濟遠遞差
정조 18년 · 목
右議政李秉模啓言前副修撰李錫夏之論前諫長林濟遠至加以回互嘗試之目無論言之稱停與否題目深重恥莫大焉及承宣之除晏然卽膺其在重廉防之義不可置之請左承旨林濟遠罷職敎以見職之卽膺似出於以人言之白地勒加不足較絜而然卿言亦出於重四維之意而罷職則過矣以此以彼宜有區處本職遞差
정조 18년 · 강
推前兵曹判書鄭好仁仍命諸道都試沒技人比較新定式勿施
정조 18년 · 목
右議政李秉模啓言南兵營都試濫雜之弊自兵曹筵稟後各技沒技之類更爲比較只取一人直赴事定式行會矣都試濫雜之弊固當嚴禁而今因藩閫之不善檢飭反使武士輩盡其才之類擧懷抑菀之心不可以銷刻爲嫌依前規施行之意分付諸道如是而若復如前濫雜當該道帥臣各別論罪之意一體分付該曹之輕先變改未免不察請當該堂上推考從之
정조 18년 · 강
許使臣洪良浩將其子樂浚朴宗岳帶其從弟宗善赴燕
정조 18년 · 목
良浩啓言臣行將出疆而臣子副司正樂浚欲爲隨往名係朝籍不敢擅離敢陳私懇詢于大臣領府事蔡濟恭判府事朴宗岳金憙右議政李秉模等曰文臣子弟以軍官名隨父兄赴燕已例亦多許施似宜矣敎以出入經幄者古人猶且帶率赴燕僉議又如此事甚稀貴特爲許施宗岳以進賀正使啓言今番使行時檢書官朴宗善欲爲帶去方在檢書之故不得擅便矣從之
정조 18년 · 강
命畿伯之帶閣銜者除非稟事承候勿爲仕進
정조 18년 · 목
直提學徐龍輔啓言藩任之兼帶閣銜雖有一二已例而畿伯則處在都城咫尺之地凡係承候奉審等事固當依例進參而至於五日仕進十日考功殿座時陞殿動駕時陪班職是外官與居留分司之任有異進參當否不可無一番定式矣敎以所奏誠然旣與留守有異除非稟事承候外勿爲仕進
정조 18년 · 강
分遣承旨馳詣三角木覓漢江南壇受香所奉審摘奸
정조 18년 · 강
飭未下直守令當日辭朝未差之代口傳差出
정조 18년 · 강
遞承旨李益運以尹致性南公轍爲承旨前望也
정조 18년 · 강
以鄭大容爲戶曹參判鄭東元爲載寧郡守江原都事李顯默忠淸左道京試官崔獻重相換竝口傳也
정조 18년 · 목
載寧郡守望筒初以李潞秀批下吏曹以未下直守令當日辭朝有命而潞秀方在差祭稟命望筒勿試吏曹更以東元擬入遂批下○吏曹啓言新除授江原都事李顯默與本曹佐郞金熙華有娚妹應避之嫌臣不能照察遽然擬入揆以格例不可仍置請改差敎以京試官旣無相避未下直人中相換
정조 18년 · 강
命禁衛大將李漢豊南壇淸道出去時本營及兼帶捕廳所佩勿請還納著爲式仍於柛輿奉詣時導駕淸道還奉時亦自壇所導至太常門外又命他邊大將依例兼察
정조 18년 · 목
政院啓言禁衛大將李漢豊以南壇淸道事出去兼帶右邊捕盜大將命召及大將牌傳令牌何以爲之稟敎以係是本營事勿請還納捕將所佩亦爲依此爲之出去之意言送政院以爲微稟之地仍爲定式施行而奉詣時導駕淸道還奉時亦自壇所導駕淸道至太常門外而退事分付又啓言在前如此之時有他邊大將兼察之例今番何以爲之敎以依例兼察牌招使之聽傳敎
정조 18년 · 강
命吏曹郞廳金熙華拿處
정조 18년 · 목
敎曰御覽官案不爲修整吏曹該色郞廳拿處
정조 18년 · 강
分給漢城府頹戶恤典
정조 18년 · 목
該府以西部民家七戶頹壓漂失啓敎以恤典令該廳卽爲分給事分付
정조 18년 · 강
進御知減逍遙散一貼
정조 18년 · 강
諭左相金履素勿待命
정조 18년 · 목
政院啓言議政府錄事來言左議政金履素雖伏承勿待命之敎罪負未勘轉益震懍仍爲席槀恭俟鈇銊之誅云仍納命召何以爲之乎敎以勿待命事遣史官傳諭仍傳命召
정조 18년 · 목
箚略曰今日卽樂院問安日次也臣擬將趍簉而賤疾彌若之中重添寒感蠢動無望夜枕明發翹瞻五雲不任戀菀之至臣若登筵則欲爲提達而未果玆敢箚陳焉向日李益運筵中擧措臣雖不目擊伏見傳敎可知其光景矣近來新進少年多不識法綱之森嚴反或犯朝體之屑越則朝家縱加恕貸臣將仰請其罪豈反爲渠分疏哉第聞其情理之切可矜與韓晚裕無異云其在一視之政合有參酌之道且其干負不至一罪則投之瘴海之荒島恐或過中況晚裕旣蒙天恩而益運亦孝理中一人乎顧臣有懷無隱又此仰聞惟聖明垂察焉批以今日日次問候之未參何必過引附陳事卿亦不以爲不然亶以干負不至一罪而一旣蒙宥一則不怒合有一視於孝理爲言則重違卿言特允卿請仍命遣史官傳諭
정조 18년 · 강
應敎李相璜上疏踏啓字
정조 18년 · 목
疏略曰臣離舍病母供奉職事萬萬非情私之所可出而議諡有命飭敎截嚴遂不得不黽勉出膺矣臣於翌日始伏見大僚筵奏之頒諸朝紙者則蓋以向來賓對時臺臣始旣越次陳啓末乃以姑停書出者有乖臺體至請譴罷之典特蒙允可之音矣臣亦伊日兩司中一人而越次之失臣與諫長一也誠莫知恩罷之典何爲獨及於諫長而不及於臣身也委罪倖免已切私心之恧縮而抑恐朝家刑政亦不容如是斑駁且況諡坐擧行之大壞格例試榜紙品之不能審察論厥辜犯宜無間於撰狀之人主試之臣而或獨被輕勘或獨免郵罰同罪異律俱係臣難進之義而臣向陳請急之章歸見病母則症形危㞃奄奄床席轉側須人者今已多日矣抑情就直斷無其望伏乞聖明亟罷臣職名無使有罪而幸逭仍得專意救護
정조 18년 · 강
諭錦伯李亨元勿諱災勿偏信某某邑守令別般懲一無敢一夫白徵原狀下廟堂措語嚴飭渰沒人不卽登聞委折仍命推考三陟蔚珍等邑被水災海戶依東伯狀請各別顧恤
정조 18년 · 목
忠淸監司李亨元以雨澤農形馳啓敎以去廿七八之風災不待狀聞聞知言念民事是豈一刻弛心處乎大抵近來諸道狀聞諱災太過以其登聞之語難以的信其可曰盡分憂之責乎風災之前條列登聞者虛實相錯今觀此狀亦與所知有差異處道伯之仍任謂慣於道內物情矣近觀擧措諱災處太諱災偏信處太偏信守令用事小民受困災實判於勢力淺深決於恐喝欲觀其終不覺悟當有別樣處分所謂某某邑守令中亦當有別般懲一之擧以此傳敎回諭如是而一夫白徵一邑混錄爲道臣者焉逭何等之律乎幷以此意各別著念事嚴飭回諭渰沒人之待月終公事登聞云者亦豈成說乎當該道臣推考狀啓下廟堂措語嚴飭還下送關東則三陟蔚珍之海邊水漲一二戶雖非渰沒卽請恤典枚擧登聞則錦伯事尤豈不稽忽東伯處則依狀請各別顧恤事回諭
정조 18년 · 강
有政吏曹判書李政中參判洪明浩進
정조 18년 · 목
以韓光植爲校理鄭履綏爲修撰尹益烈爲副修撰柳戇爲工曹判書徐有臣爲左尹
정조 18년 · 강
錦伯李亨元狀請自今十月至明年九月公州等二十六邑砲保價布錢木參半各樣軍布純錢代捧洪州等二十八邑砲保價布及各樣軍布一竝純錢代納廟堂請道臣推考原狀還下送使之逐邑査究分數更聞命竝付之道伯便宜分等或停或代只以擧行後形止狀聞
정조 18년 · 목
備邊司啓言忠淸監司李亨元狀啓有草記稟處之命矣取見其狀本則備陳道內綿農之狀仍以爲自今十月至明年九月公州等二十六邑砲保價布錢木參半各樣軍布純錢代捧洪州等二十八邑砲保價布及各樣軍布一竝純錢以紓民力事請令廟堂稟旨分付矣公州洪州等邑之强加區別雖與嶺南啓本之太涉▣圇若有間焉其分等之不分明所請之無限節與嶺啓無甚異同本道以其一路純代之有例敢爲此陳請之擧而被災深淺年各不同何可以一時特恩作爲援例之事乎今此二十六邑砲保折半之外一道之身布軍布俱爲純錢本道綿農雖云被歉邑之沿峽田之燥濕必有此疆彼界尤甚之次之別而參以臣等聞見稍勝處或請純代太歉處反請折半此固理會不得而爲道臣者不欲細究詳覈只以邑牒民訢混請代錢若是無難事體道理萬萬未安該道臣李亨元爲先從重推考此狀啓亦爲還下送使之逐邑査究消詳分數更爲狀聞後稟處九十月當亦依嶺南例限以至月權退待本道狀聞處分回下後收捧之意分付於各營各司何如允之敎以爲民一念何時不然而今年則四十日亢暘中心如焚轉成煩渴之症至今生涼之後亦飭涼劑猶以七月念七之雨爲幸而八月念七之風爲害甚於其前之亢暘近來爲南民憂悶之思豈待狀本而有所加減觀此草記卿等雖以國體爲言苟益於民何論特恩之無可施與否又何論前例之有無後弊之如何乎且思之此敎非欲爲要譽之政若或依草記更令分等則是不念望哺之情也亦豈忍爲是砲保各營門各衙門保布特幷勿拘分數幷付之道伯便宜分等或停或代以紓一方百姓之力而只以擧行後形止狀聞事分付以此傳敎書付道內坊曲而如是申諭之後雖一夫一婦有白徵之冤當該道臣焉逭嶺海之典當該守令亦於卽其地官定配書付坊曲民皆聞知與否卿等發遣備郞分左右道一一暗行探察以來其不勤者摘發草記俾實惠期於下究可也
정조 18년 · 강
命南陽人金五成拯活事實下諭于水原留守處使之狀聞
정조 18년 · 목
京畿監司徐龍輔狀啓以爲南陽府使李翼晉牒呈內卽接本府大阜島約正朴興昌文報則華城城役所用材木所載舡一隻去月二十八日來到本府境逢風致敗材木與舡隻不知去向沙格等或騎蹯板或着帆席轉到於本島營田浦死生未分之際洞任折衝金五成聚集洞民接應救活而所失材木亦爲搜拯云故詳細査問於敗舡沙格金學起等處則所告內渠等逢載豐德府所拯漂失材木五株運向華城去月二十八日到本府鷄五島前洋忽遇大風竟至致敗舡隻及材木不知去處渠等五名騎板着帆隨波漂蕩矣幸賴金五成之急難奔救人命全活材木準拯果爲的實云金五成之人命救活材木拯得誠極嘉尙材木則別定監色卽爲運納於城役所之意嚴飭題送城役輸材時拯活者雖未滿法典內名數必爲狀聞事旣有成命故玆以枚擧馳啓敎以極爲可嘉南陽人金五成事下諭于留守處使之據實狀聞
정조 18년 · 목
義禁府啓言東堂試官金載翼紙品過厚飭敎何如而今番榜目紙不遵定式極爲可駭以此照律罪杖一百收贖告身盡行追奪私罪允之敎以功減一等
정조 18년 · 목
宗廟令柳謐曰祭享時祭器洗滌時例以莞席覆之籩豆亦以此席盛出而各室拜席色樣相以昏夜擧行之際恐有相混之慮其爲悚悶莫此爲甚與戶判屢次相議拜席則或以靑縇飾邊或以黑紋織拜字似好而不敢自下擅便矣予曰與戶判相議爲之謐曰功臣位板盛出器子已承成命戶曹今方營造而功臣位板排設時磚石傾仄位板每有顚仆之患地衣下鋪坐板則事甚便好冬享不遠故敢此仰達矣予曰亦與戶判相議爲之謐曰今年本署刈草時臣與兵曹郞廳眼同爲之而大門內左右及前後殿左右邊所見甚爲精潔而至於苑中深處則芟刈之際稚木受傷亦甚可悶從今以後自大門內左右以至前後殿左右望見處及後墻外量宜定界限刈草苑中深遠之地則置之無妨予曰從便善爲之
정조 18년 · 강
飭太常擇送典祀官
정조 18년 · 목
宗廟署令柳謐啓言祭物精備專在於典祀官而大享時則看檢者多不必爲慮至於朔望太常官輪回差來如遐鄕新入者不辨頭緖且威令不行難保其事事必精廟司則塡祝修掃等節擧行多端無以眼同檢察依各陵例令大祝兼典祀官恐合事宜敎以大祝之兼管姑難輕議其所擇送之方令本寺草記稟處
정조 18년 · 강
命軍資監移劃斗給兩弊廟堂及兵判稟處
정조 18년 · 목
軍資判官李英裕啓言去夏輪對時以他倉流來欠縮五千餘石仰達伏奉議于判堂從長區處之敎考出辛巳以後弊源稟議于判堂本曹亦未敢容易區處大抵本監掖庭禁軍等放料自有定日元無越朔推移之路與貢價差下或先或後者不同矣別庫乃是倉監餘穀別儲者而近來別庫充滿倉監空虛不足之數每年移劃於別庫倉監輕而別庫及重欠縮之弊一則斗給之縮一則移劃之縮也先朝辛巳釐正時二縮一竝區處其後甲辰釐正時斗給縮則稟達區處至於移劃則本曺每嫌於本監分倉之偏少生縮不敢上達辛巳以後欠縮自在以今一年言之五朔移劃不勝其弊今年收租雖滿二萬來春移劃又當如前至於太小米尤爲不足矣敎以出擧條今番則令廟堂稟處又啓言禁軍放料每患紛雜先朝時有別造斛斗都給之事矣今若各其番長率其隊下詣監都受後番長分給於各其隊下則自無偸竊之患矣敎以令戶判問于兵判草記稟處
정조 18년 · 강
飭長興庫官員勒買物種之弊
정조 18년 · 목
長興庫奉事崔奎晶啓言本庫別無弊端而但如于所用紙地一依官支定給價取用此或爲貢人之弊矣敎以下人之如彼侵漁猶可痛禁況官員之如許染指乎公用之如許勒買猶可嚴禁況私用之如彼抑奪乎謬例之出於何時何官之犯科最甚令廟堂除尋常各別嚴査草記萬有一貢人慮其向後之十倍逞憤有厥欺隱而本司不能多歧査出其可曰有紀綱乎長興庫如此則其他貢物衙問之暗地依舊下手不問可知令各該提擧各別釐正而釐正後勤慢本司考察依舊襲謬之處草記論罪端揆則新拜有司亦少年此等事其所淬勵宜有別焉此所以近日一付之廟堂者也
정조 18년 · 강
推考司㒒僉正趙祥逵
정조 18년 · 목
承旨李羽晉啓言筵中奏對厥當別白而祥逵厥懷語多糢糊請推考敎以嗇夫之喋喋無關於實績而糢糊之外全沒着落更思猥越莫甚念其先故雖不汰職難責弊寺蘇捄之責他司令該曹口傳相換
정조 18년 · 강
命承旨洪仁浩禁推
정조 18년 · 목
敎曰再昨次對嶺伯事筵說可謂問東答西當該承旨遞差注書汰去殿講無行次對日筵說多有上下酬酢而尙不修入其時該房雖已遞去亦有下敎於入侍承宣則焉敢若是遲滯可謂兩罪俱發不可遞差而止當該承旨洪仁浩加施禁推嚴飭明日內修整以入
정조 18년 · 강
命珫球漂人旱路順付
정조 18년 · 목
濟州牧使沈樂洙狀啓珫球國漂人問情不欲水路還國必欲從陸路願往福州仍歸其國者事極駭異所當反覆詰問而譯學通事俱不能曉解其言漂人不通行用文字無以得其情實而語及水路輒皆揮手掉頭論以國法厥不許而抵死力拒漂人之當初發船不過因公事委泩四十八里之地初非商賈其船一片小舸厥載無過衣服文書死者過半只餘四人今以不習水之若干人乘彼小舸放之萬里鯨濤亦甚矜惻而異國之人移咨入送必無前例決不可爲改裝船集多載糧米强令乘船任其死生之外似無他道請令廟堂稟處臣病勢危篤不能親問他餘公事曠廢亦久不敢仍處公堂移接公廨惶恐待罪敎以觀此狀辭不待稟處旱路順付可知其無例然十一人之漂流而生存者四人雖欲覓船裝送其能生還未可必到此前例有無不足說人命所關果何等至重乎籍使生存者只是一二人則亦可給船放海乎具由事狀別定齎官入送北京指路福州似合交隣國重人命之義況今使行不遠若能星火知委及期押來亦或順付於使行使行入去時率去則抵彼綽可周旋勿論如此如彼從旱路依願還送爲好令承文院問于在城內都提擧及原任大臣草記待批下三懸鈴分付道臣及牧使處○承文院啓言問于城內都提擧及原任大臣則都提擧洪樂性以爲珫球漂人之從願陸路還送事聖敎至當好生之大德恤遠之盛念不勝欽仰順付節使之行尤極便當云領府事蔡濟恭判府事朴宗岳金憙都提調李秉模議皆如上議敎以自本院星火知委期於兩使行渡江前順付十月船趠其泩當如還嚴飭道伯勿使踰期如或過時定齎官押付於使行所到處
정조 18년 · 강
命濟州牧使沈樂洙許遞萊伯之病問于廟堂竝令遞擬
정조 18년 · 목
政院啓言卽見濟州牧使沈樂洙狀啓則跋辭末端添入病狀語涉屑越原狀啓係是邊情雖不得不捧入而該牧使不可無警請從重推考敎以狀語只陳擧行實狀亦不可謂屑越願入玉門之情昔人所道何靳於今差代交龜自致冬春之際亦未可謂乍泩旋遞該牧使沈樂洙特爲許遞月前聞於筵臣萊伯之病亦然屢呈備局云而大臣則無論濟牧萊伯尙無厥奏近來廟務之積滯有如此問于廟堂如果然矣與濟牧竝令遞擬其代
정조 18년 · 강
命東萊府使尹弼秉病狀問于道臣遞代望筒待麥秋仍入
정조 18년 · 목
備邊司啓言東萊府使尹弼秉以病屢度乞遞而邊門重地遞易可悶果未提奏不勝惶恐病旣難强瓜亦已熟其代擬望以入薦望尹長烈李魯述鄭東憤敎以聞筵臣之說在於悶旱時昨日提敎者申飭行公與許遞間尙無一言以致此時嶺色守令之癏曠也聞其治績遞亦可惜可强與否問于道臣如可强待麥秋以此望筒入之
정조 18년 · 강
以曹命楫爲濟州牧使備薦也
정조 18년 · 목
以尹範敍副薦敎以廟薦罷散雖勿拘尹範敍方在拿命中擬入似涉無例此意言于廟堂
정조 18년 · 강
命扶安泰仁等被燒民戶別加顧恤
정조 18년 · 목
全羅監司李書九狀啓扶安縣監李福潤牒呈內八月二十八日東南風大吹鹽所面大筏里六十三戶燒燼其中一人燒死泰仁縣監南鶴玄牒呈內居山面一里十戶燒燼云發遣編裨慰諭安集原恤典外役糧別爲題給恤典依定式以會付穀題給請令該曹會減施行敎以扶安被燒民戶如彼夥然極爲矜問應式外別加顧恤嚴飭色宰斯速結構奠接浚形止狀聞其中小殘獨戶歉歲何以辦納還上身布乎特竝停退大中戶還上停退被燒人還與布竝蕩滌事回論泰仁依此擧行事回論
정조 18년 · 목
疏略曰日前負犯臣亦莫知爲而自陷於萬戮猶輕之科不知自訟之不暇乃反支離言私罪大慢蹇又犯妄言之誅噫臣之有臣身是誰之賜也微殿下父母於臣天地於臣則韲粉久矣以若危臲蒙若庇覆敢以此身反爲已有動輒引疾去益占便孤恩負國擢髮難贖金吾胥命猶屬晏然縣獄泥首實出義分之所不已而旣伏承軫念民弊之敎則進退維谷投身江郊席稿俟勘于今數日嚴誅不加恩敎荐下死罪之中尤添死罪命召之受與不受均是罪也則隨卽還納以傷事面固非常分之所敢出而若其冒昧祗承禹屬唐突敢效獄中上書之義以請鈇鉞之誅批以是豈如是過引之事意在無隱言亦匪怒卿須安心勿辭卽日入城仍遣史官傳論傳命召
정조 18년 · 강
命左議政金履素勿待命
정조 18년 · 목
政院啓言議政府錄事來言金履素雖伏承勿待命之敎而冒死席稿仍納命召敎以勿待命事遣史官傳論仍傳命召
정조 18년 · 강
命以再明日詣毓祥宮展拜仍詣奉安閣展拜浚行還安禮
정조 18년 · 목
敎曰明日齋宿再明日行眞殿茶禮其日仍詣毓祥宮所奉先朝影幀奉安閣展拜今番兩漏修改處奉審仍行還安之禮禮畢浚還宮以此分付禮曹